เร่งเจรจานำเข้าปุ๋ยจาก 3 บริษัทใหญ่ในซาอุดีอาระเบียกว่า 8 แสนตัน ให้เพียงพอต่อความต้องการในประเทศ
นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยถึงการหารือเป็นกรณีพิเศษในการสั่งซื้อปุ๋ยจากซาอุดีอาระเบียเพื่อให้เกิดผลอย่างเป็นรูปธรรม ว่า โดยปกติไทยนำเข้าปุ๋ยจากซาอุดีอาระเบียผ่าน บริษัท SABIC (Saudi Basic Industries Corporation) ซึ่งมีผลผลิตปุ๋ยยูเรียปีละ 2.2 ล้านตันต่อปี และไทยถือเป็นลูกค้ารายสำคัญของบริษัท อีกทั้งทางการซาอุดีอาระเบียเปิดโอกาสให้บริษัทที่ผลิตปุ๋ยของซาอุฯอีก 2 บริษัทสามารถเจรจาขายปุ๋ยให้กับประเทศไทยได้ ซึ่งมีบริษัท MA’ADEN (Saudi Arabian Mining Co.) และบริษัท ACO group ซึ่งเป็นผู้ผลิตปุ๋ยรายใหญ่ลำดับต้นของซาอุดีอาระเบีย โดยไทยมีความประสงค์ที่จะซื้อปุ๋ยจากซาอุฯประมาณ 8 แสนตัน ประกอบด้วย ปุ๋ยยูเรีย 5.9 แสนตัน ปุ๋ยฟอสเฟต 1.93 แสนตัน และปุ๋ยโพแทสเซียม 2.5 หมื่นตัน เป้าหมายในการนำเข้าทั้งปีขึ้นอยู่กับการเจรจาระหว่างกัน และการส่งแต่ละล็อตต้องมีปริมาณเพียงพอ ยิ่งช่วยให้สินค้าไม่ขาดตลาด สำหรับวันที่ 29 มิถุนายนนี้ จะมีการ OBM (Online Business Matching) ระหว่างผู้ส่งออกรายใหญ่ 3 ราย และผู้นำเข้าปุ๋ยไทยทั้งหมด ทำให้เกิดการดำเนินการซื้อปุ๋ยเกิดผลอย่างเป็นรูปธรรม คาดว่าจะสามารถใช้ปุ๋ยอย่างเพียงพอและลดต้นทุนให้เกษตรกรได้ พร้อมทั้งหาแหล่งนำเข้าอื่นทดแทนแหล่งเดิมที่มีปัญหาจากผลกระทบของความขัดแย้งในภูมิภาคยุโรป  ขณะที่ภาคเอกชนซาอุดีอาระเบีย จะเดินทางมาเยือนประเทศไทยโดยมีหอการค้าไทยเป็นเจ้าภาพร่วมกับกระทรวงการต่างประเทศและกระทรวงพาณิชย์ ในระหว่างวันที่ 4-6 กรกฎาคม 2565 ซึ่งจะมีการจัดกิจกรรมให้ผู้นำเข้าซาอุฯที่จะเดินทางมาไทย ประมาณ  100 ราย ร่วมกิจกรรมจับคู่ธุรกิจออนไลน์กับผู้ส่งออกไทยไม่ต่ำกว่า 120 ราย โดยจัดที่ศูนย์การค้า ICON SIAM ซึ่งจะมีสินค้าที่มีความหลากหลายทั้ง สาขาโทรคมนาคม ไอที  ท่องเที่ยว อัญมณี อาหารเสื้อผ้า แฟชั่น สุขภาพความงามและบริการโลจิสติกส์ ด้านอิเล็กทรอนิกส์ เป็นต้น